Zlatko Ugljen
Zlatko Ugljen je jedan od najpriznatijih bosansko-hercegovačkih arhitekata današnjice. Rođen je u Mostaru 1929. godine. Diplomirao je na Tehničkom fakultetu, arhitektonski odsjek. Radio je kao redovni profesor na Arhitektonskom fakultetu i Akademiji likovnih umjetnosti u Sarajevu.

Bio je učenik kod profesora Juraja Najdharta (kod kojeg je stanovao još kao dječak), pionira arhitekture bosanskohercegovačke moderne. Ugljen je nastavio rad tražeći uporište u bogatstvu tradicionalnih modelâ, volumenâ, elemenatâ i materijalâ, stvarajući uvijek novi osećaj duboke tradicije (izvornosti), pretočenu u novu graditeljsku pojavnost – arhitekturu postojanosti.

Svojim opsežnim stvaralaštvom u širokom domenu od objekata privredne, turističke, stambene, sportske, rekreativne, reprezentativne i sakralne namjene do spomenika, enterijera i primjenjenog dizajna, dao je poseban doprinos bosanskohercegovačkom kontekstu i tradiciji arhitekturi modernizma. Za njegove projekte je karakteristično da je svaki detalj autentičan, od urbanističkog rješenja, uređenja lokacije, preko konstrukcije do elemenata enterijera i namještaja i o svemu je maksimalno vođeno računa da se uklopi u okruženje. Materijalizacija samih objekata je raznolika od materijala koji su bili nešto najnovije na svjetskom tržištu graditeljstva do onih prirodnih poput kamena i drveta.  Evidentno je i uvođenje Sunčeve svjetlosti u objekat na indiskretan način da se osjeti igra svjetla i sjenke, što je karakteristika svih kvalitetnih mediteranskih građevina, još od doba starih Grka.

Ostvarenja 
 Šerefudinova bijela džamija u Visokom (1969-79), za koju je 1983. godine dobio prestižnu međunarodnu nagradu za arhitekturu “Aga Khan” i koja je ušla u gotovo sve enciklopedije savremene arhitekture
 Džamija Behram-begove medrese u Tuzli (1996-2000) 
 Spomen-dom Hasan Kafije Pruščaka u Pruscu (1998-2002) 
 Upravna zgrada Rijaseta islamske zajednice BiH, Sarajevo (2007, u realizaciji), koautori H. Dropić i Nina Ugljen – Ademović.
 Crkva Sv. Petra i Pavla sa samostanom u Tuzli (1977 projekat, još u izgradnji) Ugljen više desetljeća gradi objekte Franjevačke provincije Bosne Srebrene. Projektiranje katoličkih sakralnih i stambenih objekata započeo je s mostarskom katedralom (1972.)
 Crkva Sv. Marka na Plehanu (1993), koautor Nina Ugljen – Ademović 
 Crkva Gospe od anđela u Zabilju, Bila (2004-2009)
 Dom umirovljenih svećenika mostarske biskupije u Mostaru (1989-2004)
 Pošta u Visokom (1968-70), sa impozantnom skulpturom Dušana Džamonje ispred glavnog ulaza
 Narodno pozorište u Zenici (1974), koautor akademik J. Finci, za koje su dobili prestižnu Borbinu Savezna nagrada za arhitekturu 1978. godine
 Rezidencija predsjednika Predsjedništva SR BiH u Sarajevu – danas Libijski konzulat (1976-78)
 Rezidencija Predsjednika SFRJ na Gorici u Bugojnu (1978-79)
 rezidencija Izvršnog vijeća SR BiH na Tjentištu (1977-78)
 Hotel Visoko u Visokom (1971-74)
 Hotel Ruža u Mostaru (1974-75) 
 Hotel Bregava u Stocu (1973-79) 
 Hotel Kalin u Bugojnu (1979-83)
 Planinski hotel Vučko na Jahorini (1983)

Nažalost, mnogi objekti ovog autora su usljed zuba vremena i ratnih dešavanja doživjeli značajna oštećenja ili su čak i u potpunosti uništeni. Kao i u mnogim slučajevima, sanacija i rekonstrukcija tih djela je dijametralno suprotna od onoga što je bila namjera i smisao objekta, a autor u većini slučajeva i nije konsultovan.

Ugljen je kreator i niza skulptura i spomenika (Sarajevska menora, kip Deset Božijih zapovijedi u Muzeju Jevreja u Sarajevu, spomenik u Pržićima kraj Vareša, spomen-obilježje poginulim braniteljima Tuzle), te nekolicine glasovitih interijera.

Značajne nagrade 
 
 Šestoaprilska nagrada grada Sarajeva 1963.
 Nagrada Društva primjenjenih umjetnika BiH 1963.
 Savezna nagrada "Borba" za arhitekturu 1978.
 Aga Khanova nagrada za arhitekturu 1983.
 27 julska nagrada BiH 1983.
 Nagrada Društva arhitekata Sarajeva 1980.

Članstvo 
Redovni je član Akademije nauka i umjetnosti Bosne i Hercegovine, dopisni član Hrvatske akademije znanosti i umjetnosti i dopisni član Slovenske akademije znanosti i umjetnosti

Reference

Vanjski izvori 
 Tvorac objekata sa mediteranskim šarmom
 Zlatko Ugljen ili o porijeklu ljepote
U
U